কিন্তু কেবল যে অন্যদের কুমন্ত্রণাই বঙ্গবন্ধু এবং তার প্রধান অনুসারীর ভেতর ব্যবধান সৃষ্টির একমাত্র কারণ, তা বোধ হয় নয়। রাষ্ট্রপরিচালনার ক্ষেত্রে দু’জনের দৃষ্টিভঙ্গির ভেতরও পার্থক্য ছিল। প্রাথমিক ভাবে চারটি ব্যাপারে তা প্রকাশ পেয়েছিল। ১. যুদ্ধাপরাধীদের বিচার; ২. মুক্তিযোদ্ধাদেরকে নিয়ে একটি জাতীয় মিলিশিয়া তৈরি’র প্রস্তাব; ৩. বিশ্বব্যাংকের সাহায্য গ্রহণ; এবং ৪. বাকশাল গঠন।